**Björkösund** (vene *Бьёркезунд*, rootsi *Björkösund*, soome *Koivistonsalmi* 'kase väin') on Läänemeres, täpsemalt Soome lahes, asuv väin. See jääb Venemaa merepiiridesse ja eraldab Koivisto saari mandril asuvast Karjala kannasest. Väina laius on sõltuvalt asukohast 1,5 kuni 5 kilomeetrit.

Avamere ilma eest kaitstud Björkösund on läbi ajaloo olnud hea sadamakoht ning ka tänapäeval asub väinas Primorski sadam, mis on üks Venemaa peamiseid naftatranspordisadamaid.

Hüdroloogiline seisukord
------------------------

Björkösundi veepinna temperatuur suvel on juunis 11–20 C°, augustis 18–20 C° (kuigi nii 2018. kui ka 2022. aastal tehtud uuringud leidsid ka üksikuid külmemaid kohtasid). Soolsem vesi liigub väinas kohati peavoolule vastu, mille tõttu lõpetab soojem ja soolasem vesi kohati ka väina põhjas.

2018. aasta uuringu järgi oli Björkösundi väina soolsus pinnapealses vees 1–4‰ ja 10 meetri sügavusel 3–5‰. Väina liigub soolsem vesi peamiselt mandriranniku lähedalt, kõige soolsemad on väina lääne- ja kagupool. Samuti on keskmisest soolsem väina põhi. Magedam vesi asub väina keskel ja Bolšoi Berjozovõi juures, kust see liigub edasi Soome lahte.

Björkösundi väina hapnikusisaldus oli (2022. aasta seisuga) keskmiselt 9,1 ml/l veepinnal (väärtused olid 7,7 ja 10,6 ml/l vahel) ja sügavas vees keskmiselt 8,4 ml/l (7,3 ml/l ja 9,6 vahel). Vee tihedus väinas oli keskmiselt 0,5 kg/m³ veepinnal ja 1,5 kg/m³ 10 meetri sügavusel. Kõrgeim mõõdetud tihedus veepinnal oli 1,8 kg/m³, 10 meetri sügavusel 3 kg/m³; madalaim tihedus pinnal oli 0 kg/m³ ja 10 meetri sügavusel 1 kg/m³.

Keskmine fosfori kontsentratsioon väinas oli 10 mikrogrammi liitri kohta. Kõrgem on Björkösundi kagupoolne osa (21 µg/l), selle põhjuseks on arvatavasti Primorski reovesi. 2017. aastal oli fütoplanktoni arvukus Björkösundi väinas 1122–27 875, biomass oli 132 ja 2598 g/m³ vahel. Hoolimata aktiivsest naftatranspordist väinas pole uuringud siiani olulist reostust väinas tuvastanud.

Ajalugu
-------

Maal kujutamas Rootsi ja Venemaa laevade lahingut Björkösundi väinas 1790. aastalBjörkösund kujunes esmakordselt oluliseks mereteeks viikingiajastul, mil idateel jäävale Koivusaarele (tänapäeva Bolšoi Berjozovõi, tuntud ka kui Björkö) loodi faktooria. 13. sajandiks oli tolleks hetkeks mitmerahvuseline Koivisto asula (rootsi keeles ajalooliselt Björkö, tänapäeva Primorsk) kolinud mandrile.

Väin kuulus 13. sajandist Rootsi, 18. sajandi algusest Venemaa piiresse. Pärast Peterburi loomist sattus väin sõjategevuse ajal kõrgendatud huvi alla. Rootsi-Vene sõja ajal toimus 1790. aastal väinas Björkösundi merelahing. Krimmi sõja ajal plaanisid lääneliitlased kasutada väina Kroonlinna blokaadiks. Venemaa kodusõja ajal kasutas 1919. aastal väina ajutiselt Suurbritannia, kes kasutas kohta baasina Kroonlinna rünnakuks.

20. sajandi alguseks oli väin tiheda mereliiklusega ning Soome iseseisvumise järel kujunes tollal Koivistonsalmi nime all tuntud väin Ida-Soome oluliseks sadamakohaks. Talvesõja järel kuulus 1940. aastast väin Nõukogude Liidu merepiiresse ja moodustas piiri Karjala-Soome NSV ja Vene NFSV vahel. Björkösundi nimi võeti vene keeles Koivistonsalmi (Койвистонсалми) asemel kasutusele 1950. aastal; perioodil, mil toimus Soome käest Talvesõjas vallutatud alade süstemaatiline ümbernimetamine. Soomepärase nime asemel võeti kasutusele venestatud versioon rootsikeelsest nimest.

Nõukogude Liidu lagunemise järel on väinas jätkunud tihe kauba- ja mereliiklus. Trendi süvendas veel 2001. aastal avatud Primorski sadam, mille Venemaa lõi naftaekspordiks ja vastukaaluks Baltimaade sadamatele. Sadam kasvas jõudsalt, 2004. aastal möödus Tallinna Sadamast ja 2016. aastast korraldab Venemaa naftasaaduste läänesuunalist transporti peamiselt läbi Björkösundi väina Primorski sadamast.

Vaata ka
--------

* Björkösundi merelahing
* Koivisto saarestik
* Viiburi laht

Viited
------

1. 1 2 3 4  Ямалеев, О.А; Силуянов, А.Н. (2010). "«Материалы комплексного экологического обследования участков территории, обосновывающие внесение изменений в Положение о государственном природном комплексном заказнике «Березовые острова»»". *Комитет по природным ресурсам Ленинградской области*. Peterburi.
2. 1 2 3  "Karjala ja Soome-lahe saared". *Päewaleht*. 04.12.1939. Lk 4.
3. 1 2  "Venemaa lõpetab naftatoodete ekspordi läbi Balti sadamate". *ERR*. 12. september 2016.
4. 1 2  Аверкиев, А.С.; Лукьянов, С.В.; Татаренко, Ю.А. (2019). "ТЕРМОХАЛИННАЯ СТРУКТУРА ВОД ВОСТОЧНОЙ ЧАСТИ ФИНСКОГО ЗАЛИВА В БЕЗЛЁДНЫЙ ПЕРИОД ПО ЭКСПЕРИМЕНТАЛЬНЫМ ДАННЫМ" (PDF). *ГИДРОМЕТЕОРОЛОГИЯ И ЭКОЛОГИЯ: ДОСТИЖЕНИЯ И ПЕРСПЕКТИВЫ РАЗВИТИЯ*. Peterburi: 41–42.
5. 1 2 3  Игнатьев, Д.Е.; Татаренко, Ю.А.; Фролова, Н.С. (2023). "РАСПРЕДЕЛЕНИЕ ГИДРОЛОГИЧЕСКИХ ХАРАКТЕРИСТИК В ПРОЛИВЕ БЬЕРКЕЗУНД ЗА ЛЕТНИЙ ПЕРИОД 2022 Г." (PDF). *VII Russian Scientific Conference of Young Scientists*. Peterburi: Venemaa Riiklik Hüdrometeoroloogia Ülikool: 62–63.
6. 1 2  Нурлибаева, Алина Салиховна (2019). "Распределение фосфатов в проливе Бьеркезунд" (PDF). *Kонференция «Ломоносов 2019»*. Venemaa Riiklik Hüdrometeoroloogia Ülikool: 1–2.
7. ↑  Давлетяров, Рустам Рамилевич; Кулишин, Андрей Витальевич; Родькин, Максим Михайлович; Николаева, Арина Валерьевна (28. detsember 2021). "ОПИСАНИЕ ИЗОБРЕТЕНИЯ К ПАТЕНТУ: Способ проведения экологического мониторинга с помощью аквакультуры" (PDF). *Venemaa Föderaalne Intellektuaalomandi Teenistus*.
8. ↑  Högman, Hans (9. detsember 2022). "King Gustaf III: The Russian War 1788 - 1790, The Naval War". *Famous Swedish Battles - 1700s*. Vaadatud 2. märtsil 2024.
9. ↑  *СБОРНИК ЗАКОНОВ СССР и УКАЗОВ ПРЕЗИДИУМА ВЕРХОВНОГО СОВЕТА: 1938-1944 ГГ* (vene). Moskva: ИЗДАНИЕ ВЕДОМОСТЕЙ ВЕРХОВНОГО СОВЕТА СССР. 1945. Lk 27–28.
10. ↑  Рыжков, А.Б. (2020). "ВОЕННО-ИСТОРИЧЕСКИЙ АСПЕКТ РУСИФИКАЦИИ НАЗВАНИЙ ПРИРОДНЫХ ОБЪЕКТОВ КАРЕЛЬСКОГО ПЕРЕШЕЙКА В 1950 г.". *Tопонимический Альманах*. **1** (11): 18–26.
11. ↑  "Venemaa president avab Primorski ja Ust-Luuga sadama". *Delfi ärileht*. 27. detsember 2001.
12. ↑  "Primorski sadam möödus Tallinna Sadamast". *ERR*. 9. juuli 2004.